User:Gour chand mazumder

উস্তাদ গাজী আব্দুল হাকিমের সংক্ষিপ্ত পরিচয়

গাজী আব্দুল হাকিমের জন্ম খুলনা জেলার ডুমুরিয়া উপজেলার চেঁচুড়ী গ্রামে। বাবার নাম মোঃ সাদেক আলী গাজী, মা সকিনা বেগম। খুব ছোটবেলা থেকেই তিনি আপন খেয়ালে বাঁশি বাজাতেন। গ্রামের মেলায় ঘুরতে গিয়ে বাঁশি ছাড়া অন্য কিছু কেনার ব্যাপারে তার কোন আগ্রহ ছিল না। টাকা পেলে তিনি শুধু বাঁশিই কিনতেন। খুব ছোট বেলায় তিনি যখন কাঁদতেন তখন তার বড়ভাই বাঁশিতে ফুঁ দিতেন। আর বাঁশির শব্দে তার কান্না থেমে যেত। তাঁর স্নেহময়ী মা তাঁকে বাঁশি বাজানোর জন্য ব্যাপক উৎসাহ দিতেন এবং তিঁনিই ছিলেন তাঁর সবচেয়ে বড় শ্রোতা। গ্রামের স্কুলেই লেখাপড়া শুরু করেন গাজী আব্দুল হাকিম। তাঁর এলাকায় ‘চারু বাবু’ নামে একজন বাঁশি বাজতে পারতেন, যিঁনি অন্য একটি স্কুলের হেডমাস্টার ছিলেন। গাজী আব্দুল হাকিম তাঁকে ‘চারু কাকা’ বলে ডাকতেন। তাঁর নিজের স্কুলের শিক্ষকগনও তাঁকে খুব অনুপ্রেরণা দিতেন। এঁদের মধ্যে বাংলার শিক্ষক ‘নীরাপদ বাবু’ আর ইংরেজির শিক্ষক ‘লুৎফর রহমান’ স্কুলের পাঠ শেষে তাঁকে বাঁশি শোনার জন্য ধরতেন। সেসব দিনে সব সময়ই তাঁর কাছে বাঁশি থাকতো। এমনি অনুপ্রেরণাময় এবং সঙ্গীতানুকূল পরিবেশে তাঁর বেড়ে ওঠা। সে স্কুল থেকেই তিনি ম্যাট্রিক পাশ করেন । যেহেতু বাঁশিই ছিল তাঁর ধ্যান জ্ঞান তাই তিঁনি বাঁশিতেই তাঁর কর্মজীবনের সুর সাজিয়েছেন। তাঁর বাঁশি এবং প্রথাগত উচ্চাঙ্গ সঙ্গীতের গুরু ছিলেন পর্যায়ক্রমে মুকুল বিশ্বাস, দুলাল বাবু, বিনয় রায়, শেখ আলী আহম্মদ। তাঁর সঙ্গীত জীবনে তাঁদের অবদান অপরিসীম। তিঁনি ব্যক্তিগতভাবে প্রয়াত বংশী বাদক ‘অলোক নাথ দে’র’ ভক্ত।

গাজী আব্দুল হাকিম নবম শ্রেণীতে পড়াকালীন সময়ে বাম রাজনীতির সাথে কিছুটা জড়িত হন। এরই মধ্যে বঙ্গবন্ধু ৭ই মার্চে বাংলাদেশের স্বাধীনতা আন্দোলনের রূপরেখা নিয়ে তাঁর পৃথিবী বিখ্যাত ভাষণ দিলেন। তখন গাজী আব্দুল হাকিম এবং তাঁর বন্ধুরা দেশের জন্য কিছু করার জন্য সংঠিত হতে থাকেন। এসময় তিঁনি দশম শ্রেনীর ছাত্র। তিনি এলাকায় তার সমবয়েসীদেরকে সবসময় যুদ্ধের জন্য উদ্বুদ্ধ এবং একাট্টা করে রাখতেন। এমন পরিস্থিতিতে তাঁদের বাড়িতে ইষ্টবেঙ্গল রেজিমেন্টের মোজাম্মেল হক এবং আব্দুল সাত্তার এসে উঠলেন। গাজী আব্দুল হাকিম গেরিলা বাহিনীতে যোগ দেন। তাঁরা গাজী আব্দুল হাকিম এবং তাঁর বন্ধুবান্ধব সহ প্রায় বিশ-পঁচিশ জনের একটা দলকে এসএমজি, থ্রি নট থ্রি রাইফেল চালানো থেকে শুরু করে গ্রেনেড ছোড়া সহ গেরিলা যুদ্ধের যাবতীয় কৌশল শেখান। অন্যদিকে মজিদ সাহেবের নেতৃত্ত্বে একটা দল বাড়ির পাশেই তাঁর মামা বাড়িতে এসে ওঠে। তারপর সবকয়টি দলের সব সদস্য একসাথে তাঁর মামা বাড়িতেই অবস্থান করতো এবং ট্রেনিং সহ অন্যান্য কার্যক্রম পরিচালনা করতো। ডুমুরিয়াতে মুক্তি ও গেরিলা যোদ্ধাদের এসকল কার্যক্রমের খবর ধীরে ধীরে ছড়িয়ে পরে। এরপর পাক হানাদার বাহিনী খুলনা সহ ডুমুরিয়া এলাকাতে কয়েক দফা আক্রমন করে এবং ডুমুরিয়াতে রাজাকার আল-বদর বাহিনী গঠন করে। ছয়ঘড়িয়াতে গড়ে তোলে রাজাকার ক্যাম্প। রাজাকার এবং পকিস্তানী মিলিটারী বাহিনী মিলে খুলনার চুকনগরে ঘটায় ইতিহাসের সবচেয়ে বড় এবং জঘন্যতম গনহত্যা। এমন অবস্থায় তিঁনি মুক্তিবাহিনীর হয়ে ‘কপালিয়া বাজার’ থেকে উল্লেখযোগ্য পরিমান অস্ত্র সংগ্রহের দায়িত্ব পান। অস্ত্রগুলি ছিল বাজারের পাশ দিয়ে বয়ে যাওয়া ‘শ্রী নদীর’ অন্য পাড়ের একটি বাড়িতে রাখা। রাতের অন্ধকারে তিনি, তাঁর মামা মোকসেদ গাজী(পরে রাজাকারের গুলিতে শহীদ হন), আব্দুল কাদের গাজী, আফসার এবং আরো কয়েকজনের সম্মিলিত প্রচেষ্টায় অপারেশনটি সফলভাবে শেষ করেন। এসময় যশোর থেকে এম.এম. কলেজের ছাত্রনেতা তৎকালীন ভি.পি. আসাদের নেতৃত্ত্বে একটা সাত আট জনের দল তাদের সাথে যোগ দেয়। সে গ্রুপে আরো ছিলেন শান্তি, বাবুল(নোয়া পাড়ার সাবেক মেয়র)। গাজী আব্দুল হাকীমদের বাড়িটিই ছিল মূলত অস্ত্রাগার। তিনি সম্মুখ সমরেও অংশগ্রহন করেন। তাঁদের এলাকায় ‘চেঁচুড়ি বাজার’ নামক স্থানটি বেশ গুরুত্বপূর্ন ছিল। গ্রামগুলির ভিতরে যাবার জন্য রাজাকার এবং খান মিলিশিয়ারা ‘ফুলতলা’ হয়ে ‘জামরিয়া’ বাজারের রাস্তা ব্যবহার করতো। এখানে পূর্ব পাকিস্তান কমিউনিস্ট পার্টির(মার্কসবাদী-লেলিনবাদী) একটি ঘাঁটি ছিল। মুক্তিবাহিনীর সাথে তারাও যোগ দেয় এবং এলাকাটি সবসময় রেকী করতে থাকে। এছাড়া আরো ৪ থেকে ৫ টি প্রবেশ রাস্তায় মুক্তিবাহীনীর গুপ্তচরেরা থাকতো যাঁরা খান মিলিশিয়াদের চলাফেরার উপর নজর রাখতো এবং তথ্য সরবরাহ করতো। এসব গুপ্তচরদেরও গেরিলা প্রশিক্ষণ ছিল। এঁদের মাধ্যমে খবর আসে যে, খান মিলিশিয়া এবং রাজাকারেরা নৌকা করে ‘কপালিয়া’ বাজার হয়ে ‘চেঁচুড়ী’ বাজারে আসছে আক্রমণের জন্য । চেঁচুড়ি বাজারের পাশ দিয়ে বয়ে যায় ‘শ্রী নদী’। সেসময় নদীতে প্রচন্ড স্রোত ছিল । ‘ভবদহের’ গেট এলাকায় তাঁরা রাজাকার সহ পাকিস্তানী মিলিটারী বোঝাই নৌকা গুলি করে ডুবিয়ে দেন। অতর্কিত হামলার মুখে পড়ে রাজাকার এবং মিলিটারীরা হতভম্ভ হয়ে যায় এবং দিগ্বিদিক জ্ঞানশূন্য হয়ে কোনরকমে প্রাণ নিয়ে পালিয়ে যায়। সেই নৌকা উদ্ধার করে সেখান থেকে চারটি চাইনিজ রাইফেল সংগ্রহ করা হয়। এ ঘটনার পর তাদের এলাকায় চতুর্দিক হতে রাজাকার এবং পাকিস্তানী মিলিটারীরা মুক্তিযোদ্ধাদের বিরুদ্ধে সাঁড়াশি অভিযান চালাতে থাকে। একদিন এমনি এক সম্যক সমরে ধাওয়া পাল্টা ধাওয়ায় গাজী আব্দুল হাকীম দলছুট হয়ে পড়েন। ‘শ্রী নদীর’ বেড়িবাধের উপর দিয়ে দৌঁড়াতে দৌঁড়াতে এসে পড়েন পশ্চিমের বিলে। এদিকে রাজাকারেরা তাকে ধাওয়া করে এসে বিলের মধ্যে এলো পাথারী গুলি বর্ষণ করতে থাকে। তিনি বরাবরই হাল্কা পাতলা শরীরের মানুষ ছিলেন তাই বিলের ভিতর ধান ক্ষেতের মধ্য দিয়ে খুব সহজেই সাঁতরে নদীতে এসে পৌঁছান। সাঁতরে তিঁনি সেখান থেকে ‘মান্দ্রা’ নামক গ্রামের এক চরে এসে নিঃস্তেজ হয়ে পড়ে থাকেন। সেখান থেকে এক কৃষক পরিবার তাঁকে উদ্ধার করে। পরে তাঁর নিজের দলের সদস্যরা তাকে উদ্ধার করে নিয়ে যায়। পরবর্তীতে খোঁজ পেয়ে রাজাকারেরা সেই পরিবারের সব সদস্যকে নির্মমভাবে হত্যা করে।

এর কয়েকদিন পর রাজাকার এবং খান মিলিশিয়ারা কয়েকটি ভাগে বিভক্ত হয়ে তাদেরকে ঘেরাও করে। একটি গ্রুপ আসে ‘জামরিয়া কাঠিঙ্গা’ দিয়ে, আরেকটি আসে ‘বরুনা’ দিয়ে ‘পয়লার ঝাংগাল’ হয়ে। তৃতীয় দলটি আসে ‘দহখোলা’ বেড়ীবাঁধ হয়ে। খান সেনারা তিন দিক থেকে তাদের উপর মুহুর্মুহু মর্টার শেলিং করতে থাকে। প্রচন্ড আক্রমণের মুখে গেরিলারা পিছু হঠার সিদ্ধান্ত নেয়। বিলের জলাভূমিই তখন একমাত্র ভরসা। গেরিলারা দক্ষিনের বিলে প্রবেশ করে যে যার মত ছড়িয়ে যায়। বিলে তখন ধান চাষ হত। তাঁরা ধান ক্ষেতের বুক সমান পানিতে মাথা লুকিয়ে সেখান থেকে সরে আসেন। সবাই বের হতে পারলেও তাঁর খুব কাছের বন্ধু ‘আলীকে’ ধান ক্ষেতের ভিতর থেকে ধরে নিয়ে যায়। কারন ‘আলী’ ছিলেন বেশ মোটা গড়নের। তিনি রাজাকারের চোখকে ফাঁকি দিতে পারেননি। একটু দূরেই তাকে জবাই করে দেহ ফেলে রেখে মাথাটা আলাদা করে নিয়ে যায় রাজাকাররা। পরে সেটি ফুলতলার জামিরা বাজারে ঝুলিয়ে রাখে। এ খন্ডযুদ্ধের নেত্তৃত্বে ছিলেন ‘মজিদ মাষ্টার’। সাথে হাবীব মাষ্টার, অনাদী বাবু, রউফ সাহেব, হাফিজ ভূঁইয়া এবং ইষ্টবেঙ্গল রেজিমেন্টের মোজাম্মেল হক, আব্দুস সাত্তার ও গাজী আব্দুল হাকিম সহ আরো কয়েকজন গেরিলা মুক্তিযোদ্ধারা ছিলেন। এরকম পরিস্থিতিতে সেদিন রাত্রেই মুক্তিযোদ্ধাদের দলটি এলাকা ছাড়ার সিদ্ধান্ত নেয়। কিন্তু বেঁকে বসেন গাজী আব্দুল হাকিম। তিনি বলেন আমার বন্ধুর জানাজা পড়ে কবর না দিয়ে আমি এলাকা ছেড়ে যাব না। এরপর রাতের বেলায় জীবনের নিদারুন ঝুঁকি নিয়ে ডিঙ্গী নৌকা নিয়ে বের হন। শত্রু এলাকায় ক্ষীণ টর্চের আলো দিয়ে হাতড়ে-হাতড়ে খুজে বের করেন প্রিয় বন্ধুর মুন্ডুহীন নিথর দেহ। সে লাশ নিয়ে তাঁরা চলে যান গাজী পাড়া সংলগ্ন মোড়ল পাড়া ‘ছোট কবরস্থানে’। সেখানেই সম্পন্ন করেন বন্ধুর জানাজা এবং দাফন। এ কাজের সময় ‘লুতফর’ নামের একজন যুবক গাজী আব্দুল হাকিমকে সহায়তা করেছিলেন যাকে পরবর্তীতে রাজাকারেরা মেরে ফেলে। এমনই বন্ধুপ্রেমের কোমলতা ভরা অন্তর আর বজ্র কঠিন সাহসী প্রতীজ্ঞা ছিল গেরিলাযোদ্ধা গাজী আব্দুল হাকিমের। এ ঘটনার পরপর একই দিনে তিনি হারিয়েছেন চাচা, মামা, বন্ধু, প্রতিবেশী যাদের কথা তিনি আজ অবধি চোখের জলে স্মরন করেন। দহখোলা গ্রামের প্রফুল্ল কুমার মন্ডল, রথীকান্ত মন্ডল, চেঁচুড়ির শাহাদাত গাজী, মজিদ গাজী(চাচা), আহাদ আলী গাজী, ওদুদ চৌধুরী, জব্বর আলী, মোকসেদ গাজী(মামা), মোকসেদ ফকির, আব্দুল হাই গাজী, সাজ্জাদ আকুঞ্জী, প্রফুল্ল রায়, আমজাদ আকুঞ্জী, আব্দুল হামিদ পেঁয়াদা ডাক নাম খোকন (সবচেয়ে নিকটতম বন্ধু) সহ আরো অনেক পরিজন তিনি হারিয়েছেন। যুদ্ধের ময়দানে থাকা অবস্থায় তিঁনি তাঁর মায়ের কষ্টের খবর পেতেন। তিনি যুদ্ধে গেছেন বলে দুপুরে রান্নার করার সময় তার মায়ের ভাতের হাঁড়ি রাইফেলের বাঁট দিয়ে গুঁড়িয়ে দিয়ে যেত এক ঘৃন্য রাজাকার। এতসব কিছুর পরেও যুদ্ধের সেসব দিনে তাঁর সাথেই থাকতো বাঁশের বাঁশরী। মাটিতে খোঁড়া বাংকারে বসে মৃদু আওয়াজে বাজাতেন বেদনার করুন সুর। তার বড় কষ্ট হয় যখন তিনি দেখেন যে তৎকালীন অনেক রাজাকার এখন বহাল তবিয়তে ঘুরে বেড়াচ্ছে। তিনি বলেন ‘আমার কোন শত্রু নাই কেবল রাজাকারেরাই আমার শত্রু’।

তিঁনি ১৯৭৪ সালের শেষ দিকে খুলনা বেতারের সাথে জড়িত হন। এরপর ঢাকায় আসেন। বাংলাদেশের অধিকাংশ সঙ্গীত শিল্পীদের প্রথম অডিও এ্যালবাম এর কাজ তাঁর হাতে হয়। বাংলাদেশের চারটি সঙ্গীত প্রজন্মের সাথে তিঁনি কাজ করেছেন। লালন ফকিরের জীবন নিয়ে নির্মিত ছায়াছবি ‘মনের মানুষ’ এর সঙ্গীতায়োজনে তাঁর অনবদ্য ভূমিকা ছিল। তিনি মানুষের মনন এবং বিভিন্ন মানসিক পরিস্থিতিকে বাঁশির সুরে প্রকাশ করেছেন। পরীক্ষামূলক এবং গবেষণাধর্মী কাজ করতে গিয়ে তিনি এক ঘন্টার একটি ড্রামা তৈরি করেছেন বাঁশিতে। বাংলাদেশ সহ পৃথিবীর কোথাও সচরাচর বাঁশিতে ড্রামা দেখা যায় না। এ্যালবামটির নাম ‘ঘরে ফেরা’। এছাড়াও রয়েছে এ্যালবাম ‘আমার ভালোবাসা’, ‘সমুদ্রে বিকেল’, ‘সুরের ঈন্দ্রজাল’। তিঁনিই প্রথম বংশীবাদক যিনি ১৯৯৪ সালে লন্ডনে হাউজ অফ কমন্সে পারফর্ম করেছেন। ব্রিসবেনে গাজী আব্দুল হাকিমের বাঁশি শোনার পর অস্ট্রেলিয়ার বিখ্যাত গায়িকা ‘অলিভিয়া নিউটন জন’ জেনেভাতে তাঁকে তাঁর গানের সাথে বাঁশির ফিউশন করার জন্য প্রস্তাব দেন। কিন্তু তিনি তখন বাংলাদেশের মাটির টানে ব্যাকুল ছিলেন। ফিরে এসেছেন। পরে তিনি জেনেভাতেও নিজের একক অনুষ্ঠান করেন। সব থেকে গর্বের বিষয় যে একজন বাঙ্গালী হওয়া সত্ত্বেও পাকিস্তান গভর্নর হাউজে যেখানে মোহাম্মদ আলী জিন্নাহ, আইয়ূব খাঁন’রা বাস করতেন সেখানে মঞ্চে বসে দর্শক শ্রোতাদের শুনিয়েছেন বাংলার স্বতন্ত্র সুর যেখানে তিনি নিজে একজন গেরিলা মুক্তিযোদ্ধা! প্যারিস থিয়েটার, কমনওয়েলথ সামিট ইন ক্যানবেরাতেও পরিবেশন করেছেন বাঁশির একক বাদন শৈলী। জল কাদা লেগে থাকা বাংলার মাটির সুরের সাথে তিনি ক্ল্যাসিক্যাল এবং ওয়েস্টার্ন ফিউশন করে সৃষ্টি করেছেন অনবদ্য স্বতন্ত্র ঘরানা এবং সুরের এক ঐন্দ্রজালিক অভিব্যক্তি। আমেরিকায় ম্যাডিসন স্কয়ারে বাজিয়েছেন ১৯৯৬ সালে। সেখানকার বাংলাদেশ সোসাইটির আয়োজনে বঙ্গ সম্মেলন এবং বঙ্গ মেলাতে পরিবেশনার জন্য গিয়েছেন অনেকবার। বাঁশির সুর ছড়িয়েছেন আমেরিকা, কানাডা, আলজেরিয়া, অস্ট্রেলিয়া, ইংল্যান্ড, জার্মানী, ইতালী, হল্যান্ড, মরোক্কো, তিউনিশিয়া, ফ্রান্স, চীন, ভারত, পাকিস্তান, নেপাল, সিঙ্গাপুর, হংকং, মালয়েশিয়া, দুবাই সহ অনেক দেশে। ২০১৫ সালে তিনি মক্কায় পবিত্র হ্বজব্রত পালন করেন।

খুলনা রেডিওতে থাকাকালীন সময়ে তিনি তোরাব আলী সাঁই এর বাসায় নিয়মিত যেতেন। তখন থেকেই লালনের গানের সাথে তাঁর সম্পৃক্ততা। তোরাব আলী সাঁই তাকে ভাই বলে ডাকতেন। এদিকে করিম সাঁই, মোকসেদ আলী সাঁই, পাঞ্জু শাহ, লায়লা বেগম(পাঞ্জু শাহ এর সহধর্মিনী), খোরশেদ আলী শাহ প্রমুখ তোরাব আলী সাঁই এর বাড়িতে রাতভর গান বাজনা করতেন। তিনি বরাবরই তাদের কলা কৌশলকে নিজের মত করে পর্যালোচনা করতেন। কালক্রমে ঢাকায় আসলেন এবং বাংলাদেশ বেতারে যোগ দিলেন। গাজী আব্দুল হাকিম প্রতিটি গানের আবেদন, মর্মবানী এবং মনের ভাবকে মাথায় রেখে গানের প্রিলিউড, ইন্টারলিউড নতুনভাবে তৈরী করলেন। সেই সাথে ফোক, ওয়েষ্টার্ন এবং ভারতীয় উচ্চাঙ্গের মেল বন্ধন করলেন লালন ফকিরের গানে।